b'\n_START_ARTICLE_\nYstad Kloster\n_START_PARAGRAPH_\nYstad Kloster blev oprettet i 1267 (under det danske navn Ysted Kloster) og er i dag det bedst bevarede klosteranl\xc3\xa6g i Sk\xc3\xa5nelandene. Klostret tilh\xc3\xb8rte Franciskanerordenen. De sidste franciskanermunkene (gr\xc3\xa5br\xc3\xb8dre) blev fordrevet i 1532, og efter en omtumlet tilv\xc3\xa6relse fungerer klostret i dag som hjemsted for Ystads Stadsmuseum._NEWLINE_Da klostret var fuldt udbygget, bestod det af en firel\xc3\xa6nget bygning og klosterkirken, som var indviet til Sankt Peter. Efter reformationen blev klosterkirken gjort til sognekirke, mens bygningens \xc3\xb8stfl\xc3\xb8j blev omdannet til hospital. I 1600-tallet blev klostrets nordlige og vestlige l\xc3\xa6nge revet ned, og i dag er der kun nogle ruiner tilbage. Den resterende del af klostret blev i 1700-tallet brugt som kornmagasin og br\xc3\xa6nderi._NEWLINE_Efter renoveringen i 1907 blev de nyrenoverede bygninger indrettet til at huse Ystads Bymuseum. Museet har en permanent udstilling om franciskanerordenen og klostrets historie. Desuden er der udstilling om Ystads historie gennem 6.000 \xc3\xa5r. Dertil kommer skiftende udstillinger._NEWLINE_Uden for museet findes en klosterhave med en urtehave og en roseng\xc3\xa5rd.'